ΚΑΝΟΝΙΣΜΟΣ (ΕΚ) αριθ. 2992/95 ΤΗΣ ΕΠΙΤΡΟΠΗΣ της 19ης Δεκεμβρίου 1995 για την τροποποίηση του κανονισμού (ΕΟΚ) αριθ. 1863/90 σχετικά με τη θέσπιση λεπτομερών κανόνων για την εφαρμογή του κανονισμού (ΕΟΚ) αριθ. 4045/89 του Συμβουλίου περί των ελέγχων, εκ μέρους των κρατών μελών, των πράξεων που αποτελούν μέρος του συστήματος χρηματοδότησης από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων, και περί καταργήσεως της οδηγίας 77/435/ΕΟΚ
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 4045/89 του Συμβουλίου της 21ης Δεκεμβρίου 1989 περί των ελέγχων, εκ μέρους των κρατών μελών, των πράξεων που αποτελούν μέρος του συστήματος χρηματοδότησης από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων, και περί καταργήσεως της οδηγίας 77/435/ΕΟΚ (1), όπως τροποποιήθηκε τελευταία από τον κανονισμό (ΕΚ) αριθ. 3235/94 (2), και ιδίως το άρθρο 19,
Εκτιμώντας:
ότι ο κανονισμός (ΕΟΚ) αριθ. 4045/89 απαιτεί από τα κράτη μέλη να υποβάλλουν στην Επιτροπή λεπτομερή ετήσια έκθεση σχετικά με την εφαρμογή του κανονισμού, ένα ετήσιο πρόγραμμα ελέγχων, καθώς και κατάλογο των εγκατεστημένων σε μια χώρα εκμεταλλεύσεων για τις οποίες οι πληρωμές έχουν ή θα έπρεπε να έχουν πραγματοποιηθεί ή εισπραχθεί, και να αποστέλουν στα ενδιαφερόμενα κράτη μέλη, καθώς και στην Επιτροπή έναν κατάλογο των εκμεταλλεύσεων, που είναι εγκατεστημένες σε άλλο κράτος εκτός εκείνου στο οποίο οι πληρωμές έχουν ή θα έπρεπε να έχουν πραγματοποιηθεί ή εισπραχθεί 7 ότι η τυποποίηση της μορφής και του περιεχομένου των εν λόγω ανακοινώσεων θα διευκόλυνε τη χρήση τους και θα διασφάλιζε την ομοιόμορφη προσέγγιση 7 ότι, κατά συνέπεια, θα πρέπει να εγκριθούν λεπτομερείς κανόνες για τη μορφή και το περιεχόμενο των εν λόγω ανακοινώσεων 7 ότι θα πρέπει, επομένως, να τροποποιηθεί ο κανονισμός (ΕΟΚ) αριθ. 1863/90 της Επιτροπής (3) σχετικά με τη θέσπιση λεπτομερών κανόνων για την εφαρμογή του κανονισμού (ΕΟΚ) αριθ. 4045/89 7 ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής του Ταμείου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1863/90 τροποποιείται ως εξής:
1. Το άρθρο 1 αντικαθίσταται από το ακόλουθο κείμενο:
«Άρθρο 1 Ο παρών κανονισμός θεσπίζει τους λεπτομερείς κανόνες για την εφαρμογή του κανονισμού (ΕΟΚ) αριθ. 4045/89.»
2. Πριν από το άρθρο 2 παρεμβάλλονται ο ακόλουθος τίτλος και υπότιτλος:
«ΤΙΤΛΟΣ Ι Το σύστημα κοινοτικής χρηματοδότησης»
3. Μετά από το άρθρο 4 προστίθενται ο ακόλουθος τίτλος, ο υπότιτλος και τα άρθρα:
«ΤΙΤΛΟΣ ΙΙ Το περιεχόμενο των εγγράφων Άρθρο 4α 1. Η ετήσια έκθεση που αναφέρεται στο άρθρο 9 παράγραφος 1 του κανονισμού (ΕΟΚ) αριθ. 4045/89 περιλαμβάνει λεπτομερή στοιχεία τουλάχιστον για καθέναν από τους τομείς της εφαρμογής του κανονισμού (ΕΟΚ) αριθ. 4045/89, οι οποίοι απαριθμούνται στο παράρτημα ΙΙ του παρόντος κανονισμού, υπό μορφή σαφώς προσδιορισμένων τμημάτων των σχετικών κεφαλαίων.
2. Το ετήσιο πρόγραμμα ελέγχων που αναφέρεται στο άρθρο 10 του κανονισμού (ΕΟΚ) αριθ. 4045/89 καταρτίζεται σύμφωνα με το υπόδειγμα του παραρτήματος ΙΙΙ.
3. Ο κατάλογος των εκμεταλλεύσεων που αναφέρεται στο άρθρο 7 παράγραφος 2 του κανονισμού (ΕΟΚ) αριθ. 4045/89 καταρτίζεται σύμφωνα με το υπόδειγμα του παραρτήματος IV.
4. Ο κατάλογος των εκμεταλλεύσεων που αναφέρεται στο άρθρο 7 παράγραφος 3 του κανονισμού (ΕΟΚ) αριθ. 4045/89 καταρτίζεται σύμφωνα με το υπόδειγμα του παραρτήματος V.
5. Η αίτηση κράτους μέλους για την κατά προτεραιότητα επιθεώρηση εκμετάλλευσης σε ένα άλλο κράτος μέλος, όπως αναφέρεται στο άρθρο 7 παράγραφοι 2 και 4 του κανονισμού (ΕΟΚ) αριθ. 4045/89, υποβάλλεται σύμφωνα με το υπόδειγμα του παραρτήματος VI.
Άρθρο 4β Οι πληροφορίες που πρέπει να υποβάλλονται δυνάμει του άρθρου 4α δύνανται να κοινοποιούνται υπό μορφή εγγράφου ή αρχείου ηλεκτρονικού υπολογιστή με μορφότυπο που θα πρέπει να έχει συμφωνηθεί μεταξύ του αποστολέα και του παραλήπτη.»
4. Το παράρτημα ονομάζεται παράρτημα Ι και τα παραρτήματα Α, Β, Γ, Δ και Ε του παρόντος κανονισμού προστίθενται ως παραρτήματα ΙΙ, ΙΙΙ, IV, V και VI, αντίστοιχα.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Δεκεμβρίου 1995.